
                           PARLAMENTUL  ROMÂNIEI

                    CAMERA DEPUTAŢILOR
	   COMISIA JURIDICĂ, DE 

   DISCIPLINĂ ŞI IMUNITĂŢI
	     Bucureşti, 14. 02. 2011
     Pl.x  859/2010


RAPORT

asupra propunerii legislative pentru instituirea obligativităţii difuzării imnului naţional şi arborarea drapelului în şcolile din România
          În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru instituirea obligativităţii difuzării imnului naţional şi arborarea drapelului în şcolile din România, trimisă cu adresa nr. Pl.x 859/2010 din 13 decembrie şi înregistrată cu nr.31/1268 din 16 decembrie 2010.
           Potrivit prevederilor art. 75 din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
         Senatul, în calitate de primă Cameră sesizată, a respins propunerea legislativă în şedinţa din 8 decembrie 2010.        
         Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 1145 din 22 septembrie 2010.
         Guvernul, prin punctul de vedere transmis, cu adresa nr. 2646 din 22 octombrie 2010, nu susţine adoptarea acestei propuneri legislative. 


         Comisia pentru învăţământ, ştiinţă, tineret şi sport, a avizat favorabil propunerea legislativă, conform avizului nr. 29/334 din 8 februarie 2011.

          Propunerea legislativă are ca obiect de reglementare instituirea obligativităţii difuzării imnului de stat în fiecare zi de luni şi arborarea drapelului în fiecare sală de clasă din unităţile de învăţământ preuniversitar.

          În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat această propunere legislativă în şedinţa din 8 februarie 2011. 
În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să se propună plenului Camerei Deputaţilor respingerea propunerii legislative pentru instituirea obligativităţii difuzării imnului naţional şi arborarea drapelului în şcolile din România, întrucât adoptarea unei astfel de soluţii legislative ar conduce la un paralelism în reglementare. În conformitate cu dispoziţiile art. 2 lit. b) din Legea nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice, drapelul României se arborează în mod permanent „ la sediul partidelor politice, al sindicatelor, al instituţiilor de învăţământ şi cultură ". De asemenea, potrivit art. 10 lit. g) din actul normativ menţionat, imnul naţional al României se intonează „ la începutul programului zilnic în şcolile primare şi gimnaziale”. La art. 11 al aceluiaşi act normativ, se precizează faptul că „Imnul naţional al României poate fi intonat şi la alte manifestări organizate în unităţi de învăţământ sau alte instituţii de cultură”
         Din numărul total de 26 membri ai Comisiei juridice, de disciplină şi imunităţi au participat la dezbateri 18 deputaţi.

          În raport cu obiectul şi conţinutul său propunerea legislativă face parte din categoria legilor ordinare.
      PREŞEDINTE 
          SECRETAR 

       Daniel BUDA                                                                Gabriel ANDRONACHE              
Consilier, Ciprian Bucur

